Urmareste Modifică dimensiunea fontului: Play

Bucureşti, 30 iun /Agerpres/ - Spaţiul public aflat la intersecţia dintre Piaţa Victoriei cu str. Paris şi str. Duiliu Zamfirescu va purta numele celui de-al 40-lea preşedinte al Statelor Unite, Ronald Reagan (n. 1911 - d. 2004), conform unui proiect adoptat, vineri, de consilierii generali ai Capitalei.



În expunerea de motive, primarul general, Gabriela Firea, precizează că Regan, prin politica sa intransigentă din perioada Războiului Rece, a avut o contribuţie hotărâtoare la prăbuşirea comunismului în Europa.



"Acesta reprezintă un simbol al democraţiei, al luptei împotriva comunismului, al respectării drepturilor omului, al libertăţii presei, dar şi al economiei de piaţă", prevede raportul de specialitate.



Pe 9 aprilie, Primăria Municipiului Bucureşti anunţa că intenţionează, prin Administraţia Monumentelor şi Patrimoniului Turistic, realizarea şi amplasarea într-o zonă centrală a Capitalei a statuii lui Ronald Reagan.



"Acest monument va fi amplasat în centrul oraşului şi îi reasigur pe toţi cetăţenii Bucureştiului că investiţiile culturale nu se realizează în detrimentul proiectelor sociale, de infrastructură sau din domeniul sănătăţii. Capitala României trebuie să se dezvolte unitar, atât din punct de vedere cultural, cât şi social şi economic", declara primarul general Gabriela Firea, potrivit unui comunicat transmis la momentul respectiv de către PMB. AGERPRES/(AS - autor: Irinela Vişan, editor: Florin Marin)